KLACHULE Z GODULE
Ryjza już schrónio w kuchni klamoty,
łobiod już prawie mo uwarzóny,
Józek zarozki przidzie z roboty,
jak dycki głodny i narobióny.
Klózki do wody powciepowała,
komport ze wisni wyloła z krałzy
i na sóm koniec sie skapowała,
że i zabrakło mónki do zółzy!
Cołko na nudle spotrzebowała,
nic niy łostało, ani na zómb!
„Przeca niy byda sie łoblykała,
by iść do sklepu? Puda na pómp!”
Tóż wlazła do Mariki na chwila,
by troszka mónki i pożyczała.
A że u Mari siedziała Cila,
tóż trocha s niymi sie zagodała.
Kościół sprzontały pora dni tymu
i tak jak zowdy swe godki wiódły.
Choć przilepiyły łatki kożdymu,
to zaś sie nowe tymaty znodły…
„Inga łod Lyjny”…pado Marika-
„co niy tak downo sie wydowała,
łodeszła chopa, skuli Karlika,
z kerym łod downa ponoć czimała!”
„Tyn kapelónek…”- nadowo Cila –
- „co katyjmusu uczy we szkole,
we Zobrzu, u świyntego Kamila,
ponoć w sutannie jeździół na kole!”
„Co tyż te ksiynża niy wynokwiajóm”?!
- Ryjzie jakośik niy chce sie wierzyć.
„Na kole, w sutannie?!Gańby niy majóm!
I teke uczóm naszyj modzieży!”
Nogle ucichły, uszy szpicujóm,
na siyni słychać jakeś wołanie!
Dyć już za chwila we nosach czujóm -
-„to chyba gore Ryjzy miyszkanie?!”
Swóndu już połno na cołkij siyni,
z klózek łostała sama kliszczónka,
rolady Józka, tyż dziobli wziyni!
Eli Józkowi styknie wodziónka?
Wodziónkóm dziś go niy udobrucho,
przeca łod tydnia godoł ło klózkach!
Moga wóm pedzieć, ale na ucho –
- Ryjza mo inkszy szimel na Józka.
Autor:Bernard Śmigała
pol_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn vec_Latn